# Sialil-Lewis

Els Sialil-Lewis són antígens tetrasacàrids que tenen un paper vital en el procés de reconeixement entre cèl·lules. N'hi ha de dues classes; Sialil-Lewis$^x$ (també conegut com a SLe$^x$, CD15 o SSEA-1) i Sialil-Lewis$^a$ (també conegut com a SLe$^a$ o CA19-9).

## Funcions

El Sialil-Lewis$^x$ actua en el procés de captació de leucòcits en l'endoteli per tal que puguin arribar a la seva destinació. També està relacionat en el procés d'adhesió cel·lular, actuant com a lligand per la E-selectina i la L-selectina.
Hi ha una correlació significativa entre els nivells tant de Sialil-Lewis$^a$ com Sialil-Lewis$^x$ amb alguns tipus de càncer. S'ha vist que tenen un paper crític en la metàstasi, ja que permeten a les cèl·lules canceroses sortir del canal sanguini cap a altres òrgans i teixits, quan estan circulant a través del torrent sanguini. Sialil-Lewis$^a$ i Sialil-Lewis$^x$ serveixen com a lligands per la E-Selectina, localitzada a les cèl·lules endotelials vasculars després d'haver estat activada per citocines. Aquesta interacció és crucial en els primers passos d'adhesió cel·lular en el procés de metàstasi.

## Síntesi

    L'enzim beta-galactosa alfa-2,3-sialiltransferasa 3 (ST3Gal-III) participa en la glicosilació cel·lular i és imprescindible en la biosíntesi de Sialil-Lewis$^a$ i en menor proporció, de Sialil-Lewis$^x$.
    L'enzim beta-galactosa alfa-2,3-sialiltransferasa 4 (ST3Gal-IV) participa principalment en la biosíntesi de Sialil-Lewis$^x$.
Les sialiltransferases ST3Gal poden afegir àcid siàlic a tres tipus diferents de substrats. Aquests es classifiquen donant-los els noms Type I, Type II i Type III segons a què està unida la galactosa i segons la posició de l'enllaç.
ST3Gal-III presenta molta activitat pels substrats Type I tot i que també presenta certa activitat amb els Type II, en canvi ST3Gal-IV té molta afinitat pels Type II. És per aquest motiu que participen en la formació de Sialil-Lewis estructuralment diferents. Tot i això ST3Gal-III també té un paper important en la formació de novo i en l'expressió de SLe$^x$, essent per tant un cas de competència enzimàtica. S'ha observat que una sobreexpressió de ST3Gal-III incrementa molt més els nivells de SLe$^x$ que una de ST3Gal-IV. Això és degut al fet que tot i ser menys específic pels substrats Type II presenta una activitat més alta. ST3Gal-III i ST3Gal-IV pràcticament no presenten activitat amb els substrats Type III.
Una sobreexpressió de ST3Gal-III i conseqüentment l'elevada formació de Sialil-Lewis$^a$ provoquen efectes metastàtics més severs i significatius que una sobreexpressió de ST3Gal-IV in vitro i in vivo. Això concorda amb els resultats obtinguts si es fa un assaig CA19-9 en sang, utilitzat per detectar l'antigen Sialil-Lewis$^a$ i, per tant, de manera indirecta l'elevada activitat de ST3Gal-III.

## Vegeu també

* Sacàrid
* Glucosiltransferasa
* Sialiltransferasa
* Selectina

## Referències

* 1 2 3 Matsumura R, Hirakawa J, Sato K, Ikeda T, Nagai M, Fukuda M, Imai Y, Kawashima H «Novel antibodies reactive with Sialyl Lewis X in both humans and mice define its critical role in leukocyte trafficking and contact hypersensitivity responses.». J Biol Chem., 290, 24, 2015, pàg. 15313-26. DOI: 10.1074/jbc.M115.650051. PMID: 25944902.
* ↑ Liang J, Liang Y, Gao W «Clinicopathological and prognostic significance of sialyl Lewis X overexpression in patients with cancer: a meta-analysis». Onco Targets Ther., 9, 2016, pàg. 3113-3125. DOI: 10.2147/OTT.S102389. PMID: 27307752.
* ↑ Matsui T, Kojima H, Suzuki H, Hamajima H, Nakazato H, Ito K, Nakao A, Sakamoto J «Sialyl Lewis A expression as a predictor of the prognosis of colon carcinoma patients in a prospective randomized clinical trial». Japanese Journal of Clinical Oncology, 34, 10, 2004, pàg. 588-593. DOI: 10.1093/jjco/hyh110. PMID: 15591456.
* ↑ Taga M, Hoshino H, Low S, Imamura Y, Ito H, Yokoyama O, Kobayashi M «A potential role for 6-sulfo sialyl Lewis X in metastasis of bladder urothelial carcinoma». Urolic Oncology, 33, 11, 2015, pàg. 496. DOI: 10.1016/j.urolonc.2015.05.026. PMID: 26137907.
* ↑ Yang WH, Nussbaum C, Grewal PK, Marth JD, Sperandio M «Coordinated roles of ST3Gal-VI and ST3Gal-IV sialyltransferases in the synthesis of selectin ligands». Blood., 120, 5, 2012, pàg. 1015-1026. DOI: 10.1182/blood-2012-04-424366. PMID: 22700726.
* ↑ Chung TW, Kim SJ, Choi HJ, Song KH, Jin UH, Yu DY, Seong JK, Kim JG, Kim KJ, Ko JH, Ha KT, Lee YC, Kim CH «Hepatitis B virus X protein specially regulates the sialyl lewis a synthesis among glycosylation events for metastasis». Mol Cancer, 13, 2014, pàg. 222. DOI: 10.1186/1476-4598-13-222. PMID: 25255877.
* ↑ Mondal N, Buffone A Jr, Stolfa G, Antonopoulos A, Lau JT, Haslam SM, Dell A, Neelamegham S «ST3Gal-4 is the primary sialyltransferase regulating the synthesis of E-, P-, and L-selectin ligands on human myeloid leukocytes.». Blood., 125, 4, 2015, pàg. 687-96. DOI: 10.1182/blood-2014-07-588590. PMID: 25498912.
* 1 2 3 Pérez-Garay M, Arteta B, Pagès L, de Llorens R, de Bolòs C, Vidal-Vanaclocha F, Peracaula R «α2,3-sialyltransferase ST3Gal III modulates pancreatic cancer cell motility and adhesion in vitro and enhances its metastatic potential in vivo.». PLoS One, 5, 9, 2010. DOI: 10.1371/journal.pone.0012524. PMID: 20824144.
* ↑ Kono M, Ohyama Y, Lee YC, Hamamoto T, Kojima N, Tsuji S «Mouse beta-galactoside alpha 2,3-sialyltransferases: comparison of in vitro substrate specificities and tissue specific expression.». Glycobiology, 38, 6, 1997, pàg. 475-481. DOI: 10.1093/glycob/7.4.469. PMID: 9184827.
* ↑ Ballehaninna UK, Chamberlain RS «Serum CA19-9 as a biomarker for pancreatic vancer - A comprehensive review». Indian J Surg Oncol., 2, 2, 2011, pàg. 88-100. DOI: 10.1007/s13193-011-0042-1. PMID: 22693400.